RAPORT COMUN CĂTRE PARLAMENTUL EUROPEAN ȘI CONSILIU Regiunea Administrativă Specială Macao: Raport anual pentru 2013 /* JOIN/2014/019 final */





Rezumat De la retrocedarea regiunii Macao către Republica Populară Chineză în 1999, Uniunea Europeană și statele membre ale acesteia au urmărit îndeaproape evoluțiile politice și economice din Regiunea Administrativă Specială (RAS) Macao în cadrul principiului „o țară, două sisteme”. În conformitate cu angajamentul asumat în 1999 față de Parlamentul European, se publică un raport anual privind evoluția situației din Macao. Prezentul raport, care se referă la evoluțiile din 2013, este cel de-al 12-lea raport de acest tip. UE consideră că principiul „o țară, două sisteme”, consacrat în legea fundamentală din Macao, a continuat să funcționeze bine în 2013. Drepturile și libertățile fundamentale ale populației din Macao au fost respectate. Politica economică a urmat în continuare principiile economiei de piață, cu respectarea statului de drept. Au fost realizate progrese suplimentare în promovarea transparenței și a bunei guvernanțe. Sistemul de guvernanță politică din Macao a devenit mai democratic, un număr suplimentar de locuri din Adunarea Legislativă fiind ocupate prin vot direct în urma alegerilor legislative din 2013. UE speră că se vor înregistra progrese suplimentare în acest sens, care să conducă, în cele din urmă, la introducerea votului universal pentru alegerea șefului executivului și a membrilor Adunării Legislative. UE dorește să colaboreze cu Macao în vederea consolidării sistemului judiciar și a îmbunătățirii cadrului instituțional și de reglementare în care se desfășoară activitățile comerciale. Relațiile bilaterale dintre UE și Macao au continuat să se aprofundeze. În 2013, UE și Macao au sărbătorit 20 de ani de la intrarea în vigoare a Acordului privind comerțul și cooperarea. Aniversarea a fost marcată de vizita în Macao a președintelui Comisiei Europene, dl José Manuel Barroso, în noiembrie 2013. Relațiile comerciale și de investiții s-au extins în mod semnificativ și, în general, s-au desfășurat fără probleme. UE și Regiunea Administrativă Specială Macao au semnat un acord orizontal privind serviciile aeriene, creând un cadru juridic la nivelul UE pentru dezvoltarea relațiilor cu Macao în domeniul aviației civile. Evoluții politice Anul 2013 a fost cel de-al patrulea an al mandatului deținut de dl Chui Sai On, șeful executivului din Regiunea Administrativă Specială Macao. Prioritățile strategice ale guvernului au continuat să fie diversificarea economiei, consolidarea cooperării regionale în delta Râului Perlelor, extinderea relațiilor cu țările vorbitoare de limbă portugheză și soluționarea problemelor legate de mijloacele de subzistență. În discursul său politic anual, prezentat în fața Adunării Legislative la 15 noiembrie 2013, șeful executivului a declarat că, având în vedere sprijinul puternic acordat de administrația centrală și eforturile concertate ale guvernului și ale cetățenilor din Macao, regiunea a depășit o serie de dificultăți interne și externe, ceea ce a condus la o dezvoltare constantă pe plan social, politic, economic și cultural. Susținând principiul de a acorda prioritate dimensiunii umane în elaborarea politicilor, guvernul din Macao a depus eforturi pentru a îmbunătăți politicile care au impact asupra anumitor aspecte ale bunăstării cetățenilor și pentru a promova diversificarea economică. Șeful executivului a subliniat necesitatea de a îmbunătăți administrația publică, asumarea responsabilității, transparența și protecția libertății presei, precum și de a consolida statul de drept. Progrese treptate privind reforma politică au fost realizate în cadrul alegerilor pentru Adunarea Legislativă din 15 septembrie 2013. Numărul membrilor Adunării Legislative a crescut de la 29 la 33, fiind create două locuri noi atribuite circumscripțiilor geografice și două locuri noi, alese prin vot direct, atribuite circumscripțiilor funcționale, acestea din urmă reprezentând o serie de grupuri de interese precum întreprinderile, sindicatele, grupuri de interese profesionale sau legate de domenii precum bunăstarea, educația, cultura și sportul. Alegătorii din Macao au ales reprezentanți pentru 14 dintre cele 33 de locuri din Adunarea Legislativă. Acesta a fost un pas modest, însă pozitiv în direcția consolidării fundamentului democratic al guvernului Regiunii Administrative Speciale Macao. Întrucât legislația din Macao nu prevede posibilitatea ca partidele politice să prezinte candidați individuali, candidații s-au prezentat în cadrul unor liste. Un număr total de 145 de candidați s-au prezentat pe 20 de liste și au concurat pentru voturile unui număr de 277 153 de alegători înscriși. Campania electorală a durat două săptămâni și a făcut obiectul unor reguli stricte, sub supravegherea comitetului electoral. Au existat afirmații potrivit cărora comitetul nu ar fi fost complet imparțial. Parchetul a sugerat revizuirea rolului comitetului și prelungirea campaniei electorale de la două la patru săptămâni. Din numărul total de alegători înscriși în Macao, 55 %, adică 151 881 de persoane, și-au exprimat votul, ceea ce reprezintă o scădere cu 5 % în comparație cu alegerile din 2009 și cel mai scăzut nivel de participare la vot din 2001 până în prezent. Candidații pro-guvernamentali au câștigat 23 de locuri (12 reprezentând circumscripțiile geografice și 11 circumscripțiile funcționale), constituind astfel o largă majoritate. Având în vedere faptul că șeful executivului numește în mod direct membri pentru încă șapte locuri, guvernul poate conta pe sprijinul aproape tuturor membrilor Adunării Legislative. În martie 2013, Comitetul pentru Drepturile Omului al Organizației Națiunilor Unite a revizuit ratificarea de către Macao a Pactului internațional cu privire la drepturile civile și politice. În concluziile sale, comitetul a solicitat guvernului Regiunii Administrative Speciale Macao să prezinte un plan, în termen de un an, pentru a „stabili calendarul pentru trecerea la un sistem electoral bazat pe votul universal și egal, care va asigura faptul că toți cetățenii Macao beneficiază de dreptul de a vota și de a candida la alegeri”. Uniunea Europeană sprijină acest obiectiv. În 2013, libertatea de exprimare a fost respectată, în general, în Macao. Persoanele fizice au continuat să își exercite dreptul la libera exprimare fără impedimente, iar mijloacele mass­media tipărite și electronice au exprimat o gamă largă de opinii. În timpul campaniei electorale, mass-media din Macao a difuzat informații privind alegerile și platformele politice ale diferitelor liste electorale și a sensibilizat publicul votant cu privire la aspectele aflate în joc. Au persistat unele preocupări în legătură cu situația libertății presei și cu politica guvernului în ceea ce privește accesul jurnaliștilor la informațiile guvernamentale. Jurnaliștilor din mass-media de opoziție din Hong Kong, cum ar fi Apple Daily, li s-a interzis intrarea pe teritoriul Macao de două ori. Cu toate acestea, platformele de comunicare socială au continuat să funcționeze liber și au cunoscut o dezvoltare intensă. A fost necesar să se acorde atenție în special promovării transparenței și a bunei guvernanțe, lucru demonstrat prin câteva cazuri de corupție la nivel înalt. În 2013, Comisia împotriva corupției (CCAC) a raportat că în anul 2012 a instrumentat 1 279 de cazuri, inclusiv 852 de reclamații noi, ceea ce reprezintă o creștere cu 8 % față de anul precedent. Parchetul a întocmit 183 de dosare în vederea cercetării, cu 71 de dosare mai mult decât în 2011, continuând tendința ascendentă care a început în 2010. Aproape 60 % din reclamațiile înregistrate în 2012 au fost depuse de către reclamanți care și-au furnizat datele cu caracter personal. Aceasta a arătat că cetățenii sunt mai dispuși decât în trecut să raporteze infracțiunile și sunt mai bine informați cu privire la drepturile lor. Dezvoltarea economică Economia Regiunii Administrative Speciale Macao a înregistrat o creștere robustă de 11,9 % din PIB în 2013, mai mare decât creșterea de 9,1 % înregistrată în 2012. Creșterea economică a fost determinată, în principal, de exporturile importante de servicii legate de sectorul jocurilor de noroc și sectorul turismului. Cheltuielile cu investițiile au cunoscut, de asemenea, o creștere semnificativă, datorită construirii de noi hoteluri și evoluțiilor în sectorul locuințelor sociale. Inflația s-a menținut la un nivel relativ ridicat, de 5,5 %[1]. Această situație a fost cauzată de presiunea inflaționistă determinată de creșterea prețurilor la produsele de bază importate și de activitatea economică înfloritoare. Turismul a avut o evoluție bună pe întreg parcursul anului 2013, cu un număr de 29,3 milioane de vizitatori, în creștere cu 4,6 % față de anul precedent. Vizitatorii din China continentală au reprezentat 63,5 % din turiști, oferind impulsul major pentru creșterea economică puternică a Macao. Veniturile provenite din jocurile de noroc au înregistrat o creștere semnificativă de 18,6 %, ajungând la 360 de miliarde MOP în 2013[2]. Macao a rămas cea mai mare piață de cazinouri la nivel mondial, poziție pe care o ocupă din 2006. Valorificând turismul legat de jocurile de noroc, Macao a continuat să dezvolte sectorul conferințelor și al expozițiilor, precum și industriile culturale și creative. Au fost găzduite mai multe târguri, conferințe și evenimente în domenii noi, cum ar fi automobilele, iahturile, aeronavele, cercetarea în domeniul protecției mediului și în domeniul medical. Operatorii de cazinouri au construit centre comerciale de lux și au adăugat o varietate de spectacole de divertisment pentru a atrage turiști. Multe alte orașe asiatice au continuat să considere Macao drept un model de succes. Sectorul turismului și sectorul jocurilor de noroc urmează să se extindă și mai mult în următorii ani. În 2013, au fost construite 10 hoteluri noi, cu aproximativ 4 300 de camere. Alte 18 cereri de autorizație de construire de hoteluri, cu 18 500 de camere, au fost înaintate guvernului spre aprobare. Noua capacitate se adaugă celor 26 000 de camere de hotel existente în Macao, ceea ce înseamnă că, până în 2018, capacitatea sa hotelieră aproape se va dubla, ajungând la 49 000 de camere. Pentru a gestiona creșterea sectorului jocurilor de noroc, guvernul a limitat numărul de mese de joc. Plafonul de 5 500 de mese de joc a fost atins la sfârșitul anului 2012. În 2013, guvernul a hotărât să acorde 250 de noi mese de joc pentru doi operatori de cazinouri, destinate complexurilor de cazinouri finalizate recent ale acestora. Guvernul a menținut politica conform căreia noile mese de joc sunt acordate proporțional cu dimensiunea activităților care nu au legătură cu jocurile de noroc (cum ar fi cumpărăturile, conferințele, spectacolele de divertisment etc.) desfășurate de noul cazinou. Având în vedere dezvoltarea rapidă a sectorului jocurilor de noroc, Macao a depus eforturi semnificative pentru ca sectorul să respecte cadrele relevante și pentru a realiza progrese în sensul îndeplinirii standardelor Grupului de Acțiune Financiară Internațională (FATF). UE încurajează autoritățile din Macao să întreprindă în continuare toate eforturile necesare pentru a lua măsuri de prevenire a riscurilor inerente sectorului jocurilor de noroc și este pregătită să se implice în schimburi în acest sens. În pofida eforturile depuse de guvern, structura economică a Macao nu s-a diversificat în mod semnificativ în ultimii ani. Jocurile de noroc au contribuit din ce în ce mai mult la PIB-ul Macao, cu o creștere de la 32,3 % în 2009 la 45,9 % în 2012[3]. Un sfert din totalul forței de muncă era încadrată în muncă în sectorul jocurilor de noroc și al divertismentului. Guvernul se bazează în principal pe impozitele pe jocurile de noroc pentru realizarea veniturilor sale fiscale. Operatorii de cazinouri plătesc 35 % din veniturile brute obținute din jocuri de noroc ca impozit pe jocurile de noroc, aceasta contribuind în proporție de 81 % la veniturile fiscale ale Macao în 2013[4]. Având în vedere creșterea semnificativă a sectorului jocurilor de noroc în 2013, Macao s-a confruntat cu problema resurselor umane inadecvate. În cea mai mare parte a anului, rata șomajului a fost extrem de redusă, de 1,8 %. Prin urmare, Macao s-a bazat, într-o mare măsură, pe lucrători și specialiști străini pentru a satisface nevoile crescânde ale economiei. Numărul de lucrători străini – incluzând atât lucrători din afara Macao, rezidenți în Macao pe baza vizei/permisului de muncă, cât și lucrători care traversează frontiera pentru a munci – a crescut până la o cifră record de 137 838 de persoane la sfârșitul anului 2013, reprezentând 37 % din totalul forței de muncă. În timp ce sectorul întreprinderilor a solicitat un regim mai flexibil de import al forței de muncă pentru a compensa deficitul de personal, sindicatele au făcut presiuni pentru a menține măsurile protecționiste în favoarea lucrătorilor locali și pentru a rezerva anumite posturi-cheie, cum ar fi crupierii din cazinouri, pentru populația locală. În discursul său cu privire la politica pentru 2014, șeful executivului a confirmat faptul că guvernul va menține politica actuală care constă în a acorda prioritate rezidenților din Macao în ceea ce privește accesul la locuri de muncă și a garantat că persoanele nerezidente nu vor putea să ocupe posturi de crupier. În octombrie 2013, guvernul din Macao a efectuat prima consultare publică privind un venit minim pentru anumite profesii. Consultarea a propus un salariu minim pentru două profesii – agenții de pază și gardienii de imobile angajați de întreprinderi care administrează imobile. Macao este singura jurisdicție din Republica Populară Chineză în care nu există o lege privind salariul minim legal. Având în vedere oportunitățile pe care le oferă pentru diversificarea economică, integrarea regională este o prioritate de politică pentru guvern. Acordul pentru un parteneriat economic consolidat (CEPA), încheiat între Regiunea Administrativă Specială Macao și China continentală, a continuat să fie un instrument cheie, acesta urmând să liberalizeze complet comerțul până la sfârșitul anului 2015. La 30 august 2013, ambele părți au semnat Suplimentul X la acord. Acesta va oferi întreprinderilor din Macao un acces sporit în 28 de sectoare și subsectoare de servicii în China continentală. De la punerea sa în aplicare în 2004 și până la sfârșitul lunii iulie 2013, un total de 435 de certificate au fost eliberate pentru prestatorii de servicii din Macao. În prezent, există 383 de măsuri de liberalizare a comerțului cu servicii în cadrul CEPA. Dezvoltarea zonei economice speciale de pe insula Hengqin în Zhuhai, localitatea de pe continent învecinată cu Macao, reprezintă un rezultat pozitiv al cooperării cu Guangdong, în cadrul acordului-cadru de cooperare dintre Guangdong și Macao. Parcul industrial Macao-Guangdong de pe insula Hengqin a stârnit un viu interes comercial din partea întreprinderilor din China continentală și a întreprinderilor străine. În total, s-au primit 89 de cereri de stabilire a activităților comerciale în parcul industrial, în special în domeniul turismului, al înaltei tehnologii, al culturii, al echipamentelor medicale și al serviciilor financiare. Noul campus din Hengqin al Universității din Macao a fost, de asemenea, finalizat la 20 iulie 2013. Deși este situat pe teritoriul continental, noul campus al Universității din Macao se va afla sub jurisdicția autorităților Regiunii Administrative Speciale Macao. Macao a continuat să-și valorifice rolul de centru pentru cooperarea și schimburile comerciale dintre China și țările vorbitoare de limbă portugheză. Mai multe evenimente majore au avut loc în 2013. Cel mai important dintre acestea a fost cea de-a patra Conferință ministerială a Forumului de cooperare economică între China și țările vorbitoare de limbă portugheză, desfășurată în perioada 5-6 noiembrie. Cooperarea dintre UE și Macao În 2013, UE și Macao au sărbătorit 20 de ani de la intrarea în vigoare a Acordului privind comerțul și cooperarea încheiat între UE și Regiunea Administrativă Specială Macao. Principalul moment care a marcat această aniversare a fost vizita președintelui Comisiei Europene, José Manuel Barroso, din data de 23 noiembrie. Președintele Barroso s-a întâlnit cu șeful executivului din Macao, dl Chui Sai On, și cu alți membri ai guvernului Regiunii Administrative Speciale Macao. Împreună cu șeful executivului, acesta a luat cuvântul în cadrul unei conferințe publice festive și a inaugurat o expoziție de fotografii cu capitalele UE. Poșta din Macao a emis două timbre poștale aniversare speciale. Comitetul mixt instituit în temeiul acordului bilateral dintre UE și Macao s-a reunit în Macao la 15 noiembrie 2013. Acesta a analizat evoluția generală pozitivă a relațiilor bilaterale de la data intrării în vigoare a acordului până în prezent. Schimburile comerciale au prosperat și s-a realizat o gamă largă de activități de cooperare, în domenii variind de la afaceri juridice până la educație, cercetare și formarea interpreților. Comitetul a discutat, de asemenea, cooperarea în domeniul fiscal, luând în considerare evoluțiile internaționale în ceea ce privește schimbul automat de informații între autoritățile fiscale. Aspecte legate de protecția drepturilor de proprietate intelectuală, de achizițiile publice, inclusiv Acordul privind achizițiile publice al Organizației Mondiale a Comerțului, și de integrarea regională au fost, de asemenea, pe ordinea de zi. S-a manifestat un interes comun pentru cooperarea în noi domenii, cum ar fi cultura, industriile creative și protecția mediului. Guvernul din Macao a prezentat propuneri pentru activități suplimentare în domenii precum cooperarea juridică, protecția mediului, combaterea traficului de persoane și industriile culturale și creative. UE și Regiunea Administrativă Specială Macao au semnat Acordul orizontal privind anumite aspecte ale serviciilor aeriene în cadrul unei ceremonii desfășurate la 23 noiembrie 2013. La ceremonia semnării au participat șeful executivului din Macao, dl Chui Sai On, și președintele Comisiei Europene, dl José Manuel Barroso. Acordul va restabili securitatea juridică pentru cele 15 acorduri bilaterale existente privind serviciile aeriene, încheiate între state membre individuale ale UE și Macao și va oferi o bază solidă pentru dezvoltarea relațiilor în domeniul aviației dintre UE și Macao. Schimburile comerciale bilaterale dintre UE și Macao au crescut în mod semnificativ în 2013. Schimburile comerciale bilaterale au crescut, în total, cu 28,3 %, ajungând la o valoare de 656,5 milioane EUR[5]. Exporturile UE către Macao au crescut cu 37 %, până la valoarea de 542 de milioane EUR, pe măsură ce cererea de importuri a crescut în Macao odată cu economia robustă a acesteia. Exporturile UE au fost dominate de aeronave, articole din piele și băuturi (în principal vin). Importurile UE din Macao au rămas stabile la valoarea de 114,5 milioane EUR. În 2013, UE a înregistrat un excedent comercial de 428 de milioane EUR cu Macao. UE a fost al doilea cel mai mare furnizor de importuri pentru Macao, după China, reprezentând 23 % din importurile Macao în 2013[6]. Camera Europeană de Comerț din Macao a fost înființată în 2013. Președintele Comisiei Europene, dl Barroso, a participat la inaugurarea acesteia, la 23 noiembrie. Înainte de înființarea Camerei Europene de Comerț din Macao, Camera Europeană de Comerț din Hong Kong a organizat participarea UE la două evenimente emblematice anuale din Macao, Forumul pentru investiții din Macao și Forumul și expoziția din Macao privind cooperarea internațională în materie de mediu. Pavilionul comun al UE la cele două evenimente a oferit vizibilitate și rază de acțiune semnificative pentru întreprinderile din UE. Cele două evenimente au oferit, de asemenea, o bună platformă de colaborare pentru vizitatorii din China continentală. După lansarea sa în decembrie 2012, programul universitar UE-Macao a organizat primele sale activități. În cadrul programului, gestionat de un consorțiu condus de Universitatea din Macao, s-au organizat diferite seminarii, s-a susținut o conferință importantă pentru a marca împlinirea a 20 de ani de la încheierea acordului bilateral dintre UE și Macao, s-au desfășurat mai multe evenimente cu ocazia vizitei președintelui Barroso și s-a organizat o simulare reușită a unei reuniuni a Consiliului European în cadrul inițiativei „Modelul UE”. UE și Macao au continuat să formeze interpreți bilingvi pentru limbile chineză și portugheză, în temeiul unui memorandum de înțelegere semnat în 2012. Interpreții au fost formați în Macao și la Bruxelles pe o perioadă de cinci luni. O expoziție de fotografie legată de Macao, intitulată „Pod peste timp”, a fost deschisă la sediul Comisiei Europene în decembrie 2012. Expoziția a fost prelungită până în iunie 2013. UE va continua să-și dezvolte relațiile cu Regiunea Administrativă Specială Macao, să intensifice legăturile economice și comerciale cu aceasta, să consolideze cooperarea cu întreprinderile și societatea civilă și să promoveze mobilitatea și schimburile cu locuitorii din Macao. Printre prioritățile-cheie pentru 2014 se numără cooperarea juridică, protecția mediului, combaterea traficului de persoane, schimburile culturale și cooperarea universitară. În cadrul cooperării sale cu Macao în vederea diversificării economiei acesteia, UE a propus un dialog cu privire la cadrul de reglementare pentru facilitarea comerțului și a investițiilor, inclusiv concurența, achizițiile publice, procedurile de reglementare și drepturile de proprietate intelectuală. UE dorește, de asemenea, să coopereze cu Macao în vederea promovării intereselor comerciale ale UE în zona economică specială Hengqin și a altor inițiative economice emblematice. [1] Toți indicatorii economici referitori la economia din Macao reprezintă date statistice oficiale publicate de Serviciul de statistică și recensământ al guvernului Regiunii Administrative Speciale Macao. [2] Sursă: Biroul de control și coordonare a jocurilor de noroc al guvernului Regiunii Administrative Speciale Macao. [3] Sursă: Serviciul de statistică și recensământ al guvernului Regiunii Administrative Speciale Macao. [4] Sursă: Biroul de servicii financiare al guvernului Regiunii Administrative Speciale Macao. [5] Sursă: Eurostat (baza de date Comext). [6] Sursă: Serviciul de statistică și recensământ al guvernului Regiunii Administrative Speciale Macao.